MT Il-Ġurnal Uffiċjali tal-Unjoni Ewropea C 247/28

Opinjoni tal-Kumitat Ewropew tar-Reġjuni — Pakkett kummerċjali

(2018/C 247/06)

Relatur: Micaela Fanelli (IT/PSE) Sindku ta’ Riccia fil-Provinċja ta’ Campobasso Dokumenti ta’ referenza: Proposta għal Regolament li jistabbilixxi qafas għall-iskrinjar tal-investimenti diretti barranin fl-Unjoni Ewropea COM(2017) 487 final Komunikazzjoni dwar il-lista tal-2017 tal-materja prima kritika għall-UE COM(2017) 490 final Rapport dwar l-Implimentazzjoni tal-Istrateġija tal-Politika Kummerċjali għal Kulħadd – It-Twettiq ta’ Politika Kummerċjali Progressiva li Tisfrutta b’Mod Għaqli l-Globalizzazzjoni COM(2017) 491 final Komunikazzjoni dwar politika ta’ kummerċ li hija bbilanċjata u progressiva biex nisfruttaw il-globalizzazzjoni COM(2017) 492 final Komunikazzjoni dwar Nilqgħu l-Investiment Dirett Barrani filwaqt li Nħarsu l-Interessi Essenzjali COM(2017) 494 final Rakkomandazzjonijiet għal Deċiżjonijiet tal-Kunsill COM(2017) 469 final, COM(2017) 472 final u COM(2017) 493 final

I. RAKKOMANDAZZJONIJIET SABIEX JITRESSQU EMENDI

Il-Proposta għal Regolament tal-Parlament Ewropew u tal-Kunsill li jistabbilixxi qafas għall-analiżi tal-investimenti diretti barranin fl-Unjoni Ewropea

COM(2017) 487 final

Emenda 1

Premessa 13

Test propost mill-Kummissjoni Ewropea Emenda tal-KtR (13) Huwa xieraq li jiġu stabbiliti l-elementi essenzjali tal-qafas proċedurali għall-iskrinjar tal-investiment dirett barrani mill-Istati Membri biex l-investituri, il-Kummissjoni u Stati Membri oħra jkunu jistgħu jifhmu kif dawn l-investimenti aktarx jiġu skrinjati u biex jiġi żgurat li dawn l-investimenti jiġu skrinjati b’mod trasparenti u li jkunu nondiskriminatorji minn pajjiż terz għal ieħor. Jenħtieġ li tal-inqas dawn l-elementi jinkludu l-istabbiliment ta’ perjodi ta’ żmien għall-iskrinjar u l-possibbiltà li l-investituri barranin jfittxu rimedju ġudizzjarju għal deċiżjonijiet ta’ skrinjar. (13) Huwa xieraq li jiġu stabbiliti l-elementi essenzjali tal-qafas proċedurali għall-iskrinjar tal-investiment dirett barrani mill-Istati Membri biex l-investituri, il-Kummissjoni u Stati Membri oħra , kif ukoll l-awtoritajiet lokali u reġjonali u l-partijiet soċjali kkonċernati, ikunu jistgħu jifhmu kif dawn l-investimenti aktarx jiġu skrinjati u biex jiġi żgurat li dawn l-investimenti jiġu skrinjati b’mod trasparenti u li jkunu nondiskriminatorji minn pajjiż terz għal ieħor. Jenħtieġ li tal-inqas dawn l-elementi jinkludu l-istabbiliment ta’ perjodi ta’ żmien għall-iskrinjar u l-possibbiltà li l-investituri barranin jfittxu rimedju ġudizzjarju għal deċiżjonijiet ta’ skrinjar.

Raġuni

Id-deċiżjonijiet meħuda mill-Istati Membri se jkollhom impatt kbir fuq l-awtoritajiet reġjonali li fihom ikun ippjanat jew diġà sar l-investiment dirett barrani (IDB), u għalhekk għandhom ikunu involuti f’dawn id-deċiżjonijiet.

Emenda 2

Premessa 18

Test propost mill-Kummissjoni Ewropea Emenda tal-KtR (18) Għal dan il-għan, huwa importanti wkoll li jiġi żgurat livell minimu ta’ informazzjoni u koordinazzjoni fir-rigward ta’ investimenti diretti barranin li jaqgħu fil-kamp ta’ applikazzjoni ta’ dan ir-Regolament fl-Istati Membri kollha. Jenħtieġ li din l-informazzjoni ssir disponibbli mill-Istati Membri li fihom l-investiment dirett barrani jkun ippjanat jew ikun ġie komplut fuq talba tal-Istati Membri jew tal-Kummissjoni. L-informazzjoni rilevanti tinkludi aspetti bħall-istruttura tas-sjieda tal-investitur barrani, u l-finanzjament tal-investiment ippjanat jew komplut, inkluż, meta disponibbli, informazzjoni dwar sussidji mogħtija minn pajjiżi terzi. (18) Għal dan il-għan, huwa importanti wkoll li jiġi żgurat livell minimu ta’ informazzjoni u koordinazzjoni fir-rigward ta’ investimenti diretti barranin li jaqgħu fil-kamp ta’ applikazzjoni ta’ dan ir-Regolament fl-Istati Membri kollha. Jenħtieġ li din l-informazzjoni , wara konsultazzjoni mal-awtoritajiet lokali u reġjonali kkonċernati, i ssir disponibbli mill-Istati Membri li fihom l-investiment dirett barrani jkun ippjanat jew ikun ġie komplut fuq talba tal-Istati Membri jew tal-Kummissjoni. L-informazzjoni rilevanti tinkludi aspetti bħall-istruttura tas-sjieda tal-investitur barrani, u l-finanzjament tal-investiment ippjanat jew komplut, inkluż, meta disponibbli, informazzjoni dwar sussidji mogħtija minn pajjiżi terzi.

Raġuni

Id-deċiżjonijiet meħuda mill-Istati Membri se jkollhom impatt kbir fuq l-awtoritajiet reġjonali li fihom ikun ippjanat jew diġà sar l-investiment dirett barrani (IDB), u għalhekk għandhom ikunu involuti f’dawn id-deċiżjonijiet.

Emenda 3

Artikolu 3(2)

Test propost mill-Kummissjoni Ewropea Emenda tal-KtR Artikolu 3 Artikolu 3 Skrinjar ta’ investimenti diretti barranin Skrinjar ta’ investimenti diretti barranin 2. Il-Kummissjoni tista’ tiskrinja investimenti diretti barranin li aktarx jaffettwaw proġetti jew programmi ta’ interess għall-Unjoni għal raġunijiet ta’ sigurta jew ordni pubbliku. 2. Il-Kummissjoni tista’ tiskrinja investimenti diretti barranin li aktarx jaffettwaw proġetti eżistenti jew ippjanati b’mod responsabbli jew programmi ta’ interess għall-Unjoni għal raġunijiet ta’ sigurta jew ordni pubbliku.

Emenda 4

Artikolu 6(1) u 6(2)

Test propost mill-Kummissjoni Ewropea Emenda tal-KtR Artikolu 6 Artikolu 6 Qafas għall-iskrinjar tal-Istati Membri Qafas għall-iskrinjar tal-Istati Membri 1. Il-mekkaniżmi tal-iskrinjar tal-Istati Membri għandhom ikunu trasparenti u mingħajr diskriminazzjoni bejn il-pajjiżi terzi. B’mod partikolari, l-Istati Membri għandhom jistabbilixxu ċ-ċirkostanzi li jwasslu għall-iskrinjar, il-bażi għall-iskrinjar u r-regoli proċedurali dettaljati applikabbli. 1. Il-mekkaniżmi tal-iskrinjar tal-Istati Membri għandhom ikunu trasparenti u mingħajr diskriminazzjoni bejn il-pajjiżi terzi. B’mod partikolari, l-Istati Membri għandhom jistabbilixxu ċ-ċirkostanzi li jwasslu għall-iskrinjar, il-bażi għall-iskrinjar u r-regoli proċedurali dettaljati applikabbli. Barra minn hekk, bħala parti mill-proċedura msemmija hawn fuq u sa fejn ikun possibbli, l-Istati Membri għandhom jinfurmaw u jikkonsultaw lill-awtoritajiet lokali u reġjonali li fihom l-investiment dirett barrani jkun ippjanat jew ikun diġà sar. 2. L-Istati Membri għandhom jistabbilixxu perjodu taż-żmien għall-ħruġ ta’ deċiżjonijiet tal-iskrinjar. Dawn il-limiti taż-żmien għandhom jippermettulhom iqisu l-kummenti tal-Istati Membri msemmija fl-Artikolu 8 u l-opinjoni tal-Kummissjoni msemmija fl-Artikoli 8 u 9. 2. L-Istati Membri għandhom jistabbilixxu perjodu taż-żmien għall-ħruġ ta’ deċiżjonijiet tal-iskrinjar. Dawn il-limiti taż-żmien għandhom jippermettulhom iqisu l-kummenti tal-awtoritajiet lokali u reġjonali li fihom l-investiment dirett barrani jkun ippjanat jew ikun diġà sar u tal-Istati Membri msemmija fl-Artikolu 8 u l-opinjoni tal-Kummissjoni msemmija fl-Artikoli 8 u 9. (…) (…)

Raġuni

Id-deċiżjonijiet meħuda mill-Istati Membri se jkollhom impatt kbir fuq l-awtoritajiet reġjonali li fihom ikun ippjanat jew diġà sar l-investiment dirett barrani (IDB), u għalhekk għandhom ikunu involuti f’dawn id-deċiżjonijiet.

Emenda 5

Artikolu 8(1)

Test propost mill-Kummissjoni Ewropea Emenda tal-KtR Artikolu 8 Artikolu 8 Mekkaniżmu ta’ kooperazzjoni Mekkaniżmu ta’ kooperazzjoni 1. L-Istati Membri għandhom jinformaw lill-Kummissjoni u lill-Istati Membri l-oħra b’kull investiment dirett barrani li jinsab għaddej minn skrinjar fil-qafas tal-mekkaniżmi ta’ skrinjar tagħhom, fi żmien ħamest (5) ijiem ta’ xogħol mill-bidu tal-iskrinjar. Bħala parti mill-informazzjoni, u meta applikabbli, l-Istati Membri li jiskrinjaw għandhom jaħdmu biex jindikaw jekk iqisux li l-investiment dirett barrani li għaddej minn skrinjar x’aktarx li jaqa’ fil-kamp ta’ applikazzjoni tar-Regolament (KE) Nru 139/2004. 1. L-Istati Membri għandhom jikkonsultaw lill-awtoritajiet lokali u reġjonali li fihom l-investiment dirett barrani jkun ippjanat jew ikun diġà sar u jinformaw lill-Kummissjoni u lill-Istati Membri l-oħra b’kull investiment dirett barrani li jinsab għaddej minn skrinjar fil-qafas tal-mekkaniżmi ta’ skrinjar tagħhom, fi żmien ħamest (5) ijiem ta’ xogħol mill-bidu tal-iskrinjar. Bħala parti mill-informazzjoni, u meta applikabbli, l-Istati Membri li jiskrinjaw għandhom jaħdmu biex jindikaw jekk iqisux li l-investiment dirett barrani li għaddej minn skrinjar x’aktarx li jaqa’ fil-kamp ta’ applikazzjoni tar-Regolament (KE) Nru 139/2004.

Raġuni

Huwa importanti li l-awtoritajiet lokali u reġjonali jiġu kkonsultati fil-qafas tal-iskrinjar ta’ investiment dirett barrani partikolari.

Emenda 6

Artikolu 8(6)

Test propost mill-Kummissjoni Ewropea Emenda tal-KtR Artikolu 8 Artikolu 8 Mekkaniżmu ta’ kooperazzjoni Mekkaniżmu ta’ kooperazzjoni 6. L-Istati Membri fejn l-investiment dirett barrani huwa ppjanat jew tlesta għandhom debitament iqisu l-kummenti tal-Istati Membri l-oħra msemmija fil-paragrafu 2 u l-opinjoni tal-Kummissjoni msemmija fil-paragrafu 3. 6. L-Istati Membri fejn l-investiment dirett barrani huwa ppjanat jew tlesta għandhom debitament iqisu l-kummenti tal-awtoritajiet lokali u reġjonali li fihom l-investiment dirett barrani huwa ppjanat jew diġà sar kif imsemmi fil-paragrafu 1 u tal-Istati Membri l-oħra msemmija fil-paragrafu 2 u l-opinjoni tal-Kummissjoni msemmija fil-paragrafu 3.

Raġuni

Huwa importanti li l-awtoritajiet lokali u reġjonali jiġu kkonsultati fil-qafas tal-iskrinjar ta’ investiment dirett barrani partikolari.

Emenda 7

Artikolu 12

Test propost mill-Kummissjoni Ewropea Emenda tal-KtR Artikolu 12 Artikolu 12 Il-punti ta’ kuntatt Il-punti ta’ kuntatt Kull Stat Membru għandu jaħtar punt ta’ kuntatt ta’ skrinjar tal-investiment dirett barrani (“punt ta’ kuntatt ta’ skrinjar IDB”) għall-iskrinjar tal-investiment dirett barrani. Il-Kummissjoni u l-Istati Membri l-oħra għandhom jinvolvu dawn il-punti ta’ kuntatt ta’ skrinjar IDB dwar il-kwistjonijiet kollha relatati mal-implimentazzjoni ta’ dan ir-Regolament. Kull Stat Membru għandu jaħtar tal-anqas punt ta’ kuntatt wieħed ta’ skrinjar tal-investiment dirett barrani (“punt ta’ kuntatt ta’ skrinjar IDB”) għall-iskrinjar tal-investiment dirett barrani. Il-Kummissjoni u l-Istati Membri l-oħra għandhom jinvolvu dawn il-punti ta’ kuntatt ta’ skrinjar IDB dwar il-kwistjonijiet kollha relatati mal-implimentazzjoni ta’ dan ir-Regolament. Il-punti ta’ kuntatt ta’ skrinjar tal-investiment dirett barrani għandhom ukoll, fuq talba tal-awtoritajiet lokali u reġjonali kkonċernati, jipprovdulhom l-informazzjoni kollha rilevanti dwar l-iskrinjar ta’ dawn l-investimenti.

Raġuni

(i) Minħabba li f’xi Stati Membri l-politika kummerċjali hija ddelegata fil-livell reġjonali, huwa xieraq li jiġu ppjanati punti ta’ kuntatt reġjonali anki f’dawn il-każijiet.

(ii) Huwa importanti li l-awtoritajiet lokali u reġjonali jkollhom informazzjoni kemm jista’ jkun kompluta meta jiġu biex jieħdu pożizzjoni dwar l-iskrinjar ta’ IDB partikolari.

II. RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. jilqa’ b’sodisfazzjon il-pakkett ta’ proposti dwar il-kummerċ u l-investiment ippreżentat mill-Kummissjoni, wara d-dokument ta’ riflessjoni dwar il-ġestjoni effettiva tal-globalizzazzjoni, u bħala tweġiba għall-isfidi li trid taffaċċja l-politika kummerċjali tal-UE;

2. jemmen li l-politika kummerċjali hija msejħa biex taffaċċja sfidi ta’ diversi tipi billi ssib il-bilanċ ġust bejn id-diversi objettivi: issaħħaħ il-pożizzjoni kummerċjali tal-UE billi tgħaqqadha maċ-ċentri globali ta’ tkabbir, tassumi rwol ewlieni fl-appoġġ lis-sistema kummerċjali multilaterali, iżżid it-tkabbir ekonomiku u tnaqqas il-faqar, tipproteġi lill-intrapriżi, liċ-ċittadini u lir-reġjuni tal-UE mill-kompetizzjoni inġusta u timmaniġġja l-ispejjeż soċjali u territorjali, b’mod partikolari fis-setturi vulnerabbli u bejn il-ħaddiema l-inqas ikkwalifikati;

3. jaqbel li, matul is-snin, il-kummerċ internazzjonali saħħaħ it-tkabbir u ħeġġeġ il-kompetittività kemm fl-UE kif ukoll barra mill-UE; madankollu jenfasizza t-tħassib dejjem jikber dwar in-nuqqas ta’ ugwaljanza fit-tqassim soċjali tal-benefiċċji tiegħu, dwar l-impatti qawwija tiegħu f’termini ta’ proċessi evidenti ta’ agglomerazzjoni u ta’ emarġinazzjoni territorjali u, b’mod partikolari, dwar l-isfida diffiċli għar-reżiljenza ta’ xi ekonomiji u komunitajiet lokali;

4. jappoġġja bil-qawwa l-pożizzjoni tal-Kummissjoni li l-politika kummerċjali għandha rwol importanti x’taqdi biex tiżgura li l-globalizzazzjoni jkollha effetti ekonomiċi, soċjali, territorjali u ambjentali pożittivi għaċ-ċittadini u għall-impriżi fl-Ewropa u lil hinn minnha;

5. jenfasizza r-rwol fundamentali li għandu l-FEG biex jappoġġja lill-persuni li jitilfu l-impjieg minħabba l-bidliet strutturali fix-xejriet tal-kummerċ dinji marbutin mal-globalizzazzjoni; madankollu ( 1 ) , itenni l-ħtieġa għal riforma tal-mekkaniżmi operattivi tiegħu, permezz ta’ semplifikazzjoni tal-proċedura ta’ approvazzjoni tal-FEG, permezz ta’ livelli limiti aktar baxxi għall-attivazzjoni tal-Fond ( 2 ) u permezz taż-żieda fil- baġit tiegħu b’mill-anqas EUR 500 miljun fis-sena u l-integrazzjoni tiegħu fil-QFP sabiex jitqies il-fatt li sa mill-2014 il-kamp ta’ applikazzjoni tal-FEG ġie estiż biex jinkludi n-NEETs u li jista’ jkun hemm bżonn jiġi estiż aktar biex ikopri miżuri preventivi; jinsisti dwar il-komplementarjetà bejn l-FEG u l-Fond Soċjali Ewropew bħala parti mill-Fondi Strutturali u ta’ Investiment Ewropej (FSIE) peress li l-FEG huwa mekkaniżmu li jipprovdi assistenza fuq terminu qasir filwaqt li l-miżuri fuq terminu twil huma appoġġjati mill-FSIE u jistgħu jservu bħala miżuri ta’ segwitu fl-oqsma tal-FEG;

6. jenfasizza li, kif intwera f’analiżi ( 3 ) tal-flussi kummerċjali f’xi Stati Membri, ir-riżultati tar-reġjuni f’termini ta’ esportazzjonijet huma relatati b’mod pożittiv mal-PDG, li l-prestazzjoni tal-esportazzjonijiet hija relatata b’mod pożittiv mal-Indiċi tal-Kompetittività Reġjonali, u li f’kull Stat Membru analizzat, il-propensità u l-parteċipazzjoni tan-nisġa produttiva fl-esportazzjonijiet hija kkonċentrata ħafna fi ftit reġjuni;

7. jinnota bi tħassib li dawn l-analiżijiet huma kkonfermati minn studju ( 4 ) ieħor, li jgħid li l-benefiċċji tal-IDB jidhru ħafna inqas fir-reġjuni rurali, mhux metropolitani u inqas żviluppati meta mqabbla ma’ reġjuni oħrajn u li r-riperkussjonijiet f’termini ta’ żieda fil-produttività huma inqas fir-reġjuni rurali u mhux metropolitani, u saħansitra żero fir-reġjuni inqas żviluppati; għalhekk, il-kontribut għall-konverġenza tal-impatt dirett tal-IDB u tal-ftuħ tas-swieq aktarx huwa limitat ħafna;

8. jenfasizza f’dan ir-rigward ir-rwol fundamentali tal-politika ta’ koeżjoni biex tiżgura livell adegwat ta’ investimenti pubbliċi fir-reġjuni u fit-territorji tal-UE li jirriżultaw emarġinati minn dawn il-flussi, iżżid il-kompetittività tagħhom billi fl-istess ħin tistimula l-IDB diretti lejhom u billi tħeġġeġ it-tkabbir tal-impriżi mhux Ewropej diġà preżenti fl-Ewropa;

9. ifakkar li s-7 Rapport ta’ Koeżjoni tal-Kummissjoni Ewropea (9 ta’ Ottubru 2017) enfasizza li l-ġestjoni tal-globalizzazzjoni, permezz tal-appoġġ tat-trasformazzjoni ekonomika fir-reġjuni, l-innovazzjoni, il-modernizzazzjoni industrijali u l-użu tat-teknoloġija, għandha tkun fost it-tliet prijoritajiet għall-politika ta’ koeżjoni futura għal wara l-2020;

10. jiġbed l-attenzjoni għall-fatt li ftehimiet ta’ liberalizzazzjoni kummerċjali ulterjuri jnaqqsu l-ammont ta’ dazji doganali li jikkostitwixxu riżorsa proprja sinifkanti għall-baġit tal-UE u jħeġġeġ lill-Kummissjoni biex f’qasir żmien tippreżenta proposta għal riforma sostanzjali tar-riżorsi proprji tal-UE, kif mitlub fl-Opinjoni tal-KtR 2017/1530 dwar Ir-riforma tar-riżorsi tal-UE fi ħdan il-QFP li jmiss wara l-2020;

It-trasparenza u l-leġittimità demokratika tal-politika kummerċjali tal-UE

11. jilqa’ bi pjaċir l-impenn tal-Kummissjoni li tagħmel in-negozjati kummerċjali aktar trasparenti u jittama li dan l-approċċ jagħti l-possibilità lill-Istati Membri jinvolvu lill-awtoritajiet lokali u reġjonali u/jew partijiet ikkonċernati oħrajn sa mill-fażijiet tat-tfassil tal-għanijiet tal-politika kummerċjali speċifiċi għal ċerti proċessi ta’ negozjar fil-qasam tal-kummerċ barra l-UE;

12. jirreferi f’dan ir-rigward għall-istudju tal-KtR dwar Id-dimensjoni demokratika tan-negozjati tal-UE dwar il-ftehimiet kummerċjali: ir-rwol u r-responsabilitajiet taċ-ċittadini u tal-awtoritajiet lokali u reġjonali , fejn huwa enfasizzat li s-sempliċi disponibilità ta’ informazzjoni mhijiex biżżejjed biex tiżgura proċess trasparenti u parteċipattiv u li għandha tingħata attenzjoni partikolari lill-mekkaniżmi fil-livell nazzjonali u lokali mmirati li jiżguraw l-aċċess għal din l-informazzjoni; b’mod partikolari l-awtoritajiet lokali u reġjonali jenfasizzaw in-nuqqas frekwenti ta’ mekkaniżmi formali ta’ paragun mal-livelli nazzjonali rispettivi tal-politika kummerċjali, nuqqas li jinħass saħansitra aktar fil-livell tal-UE;

13. jilqa’ l-isforzi tal-Kummissjoni biex tiżgura aktar ċarezza dwar in-natura mħallta ta’ ħafna ftehimiet kummerċjali billi tissepara l-kapitolu dwar l-investimenti; madankollu jsostni li l-kriżi tal-qbil fir-rigward tal-ftuħ globali tas-swieq u l-iffirmar ta’ ftehimiet kummerċjali ġodda tiddependi ħafna fuq id-dokumentazzjoni fqira tal-impatti pożittivi u negattivi ta’ ftehimiet partikolari u min-nuqqas ta’ ċarezza dwar ir-responsabilitajiet tal-gvernijiet biex iwieġbu għall-effetti negattivi ta’ distribuzzjoni ġġenerati minn dawn il-ftehimiet;

14. f’konformità ma’ dak li ntqal hawn fuq, ifakkar il-pożizzjoni tal-KtR li huwa essenzjali li kwalunkwe pass ulterjuri fil-liberalizzazzjoni tal-kummerċ għandu jkun preċedut minn valutazzjonijiet tal-impatt territorjali li jistgħu jservu ta’ għodda b’saħħitha għall-identifikazzjoni u l-kwantifikazzjoni – qabel il-bidu tal-proċess ta’ negozjar – l-impatt ta’ ftehim kummerċjali partikolari fuq ir-reġjuni Ewropej, u b’hekk jippermettu kemm deċiżjonijiet aktar sodi, infurmati, trasparenti u bbażati fuq data konkreta dwar il-kontenut tagħhom, u jippermettu li l-appoġġ mfassal apposta jingħata lir-reġjuni kkonċernati biex jgħinhom jantiċipaw jew jimmaniġġjaw l-impatti tagħhom;

15. Il-valutazzjoni tal-impatt li takkumpanja d-dokument Rakkomandazzjoni għal deċiżjoni tal-Kunsill li tawtorizza l-ftuħ ta’ negozjati għal ftehim ta’ kummerċ ħieles mal-Awstralja u ma’ New Zealand , fit-taqsima dwar l-effetti u l-partijiet ikkonċernati tad-diversi għażliet strateġiċi, ma tipprovdix din il-valutazzjoni tal-impatt jiddispjaċih f’dan ir-rigward għall-fatt li, fit-taqsima dwar l-effetti u l-partijiet ikkonċernati tad-diversi għażliet strateġiċi, ma tipprovdix din il-valutazzjoni tal-impatt ( 5 )

16. iqis l-istudju dwar l-impatt ekonomiku kumulattiv ta’ ftehimiet potenzjali ta’ kummerċ ħieles attwali u futuri bejn l-UE u 12-il sieħeb kummerċjali dwar l-agrikoltura tal-UE ( 6 ) , li sar miċ-Ċentru Konġunt tar-Riċerka, eżempju tajjeb ta’ kif il-valutazzjonijiet tal-impatt jistgħu jikkontribwixxu għall-formulazzjoni ta’ politiki kummerċjali sodi, trasparenti u bbażati fuq data konkreta;

17. jilqa’ l-fatt li dan l-istudju pprovda appoġġ xjentifiku bbażat fuq data konkreta lill-proċess tad-definizzjoni tal-politiki Ewropej, billi l-bdiewa tal-UE jafu dak li jistgħu jistennew mill-ftehimiet kummerċjali, b’mod partikolari mal-Awstralja u ma’ New Zealand; huwa tal-fehma li, fil-kuntest ta’ dawn in-negozjati, il-Kummissjoni għandha tagħmel enfasi partikolari fuq l-effetti negattivi possibbli fuq ċerti setturi agrikoli, kif indikat fl-istudju, u tħares lil dawn is-setturi waqt li tikkunsidra l-prinċipji bażiċi tal-politika agrikola komuni u l-fatt li l-agrikoltura hija l-attività ewlenija u unika li ssostni l-impjiegi, l-intraprenditorija u l-provvista tal-ikel lokali f’ħafna żoni tal-UE, bħaż-żoni muntanjużi, fejn il-bdiewa jżommu ż-żoni rurali ħajjin f’ċirkustanzi diffiċli waqt li jikkontribwixxu fost l-oħrajn għall-preservazzjoni ta’ bilanċi ekoloġiċi kruċjali;

18. jafferma mill-ġdid, b’mod partikolari fid-dawl tan-negozjati mal-Awstralja u ma’ New Zealand, il-pożizzjoni li ilu jsostni, li l-ftehimiet kummerċjali tal-UE ma għandhomx jipprevjenu lill-amministrazzjonijiet pubbliċi ta’ kwalunkwe livell milli jipprovdu, jappoġġjaw jew jirregolaw is-servizzi pubbliċi, lanqas li jwessgħu l-firxa tas-servizzi li joffru liċ-ċittadini ( 7 ) u lanqas li jipprevedu l-inklużjoni ta’ ċerti klawżoli soċjali mmirati, fost l-oħrajn, biex jinċentivaw l-iżvilupp tal-ekonomija soċjali, f’konformità mal-Konklużjonijiet tal-Kunsill Ewropew tas-7 ta’ Diċembru 2015;

19. jilqa’ l-fatt li l-Kummissjoni stabbilixxiet fit-22 ta’ Diċembru 2017 grupp konsultattiv dwar il-ftehimiet kummerċjali tal-UE bil-għan li jiżdiedu t-trasparenza u l-inklużività fil-politika kummerċjali tal-UE, iżda fid-dawl ta’ dak li ntqal, jiddispjaċih li l-ebda wieħed mit-28 espert tiegħu ( 8 ) mhu qed jirrappreżenta awtorità jew assoċjazzjoni lokali jew reġjonali. Fil-każ li l-Kummissjoni żżomm il-pożizzjoni tagħha li m’għandu jkun hemm l-ebda istituzzjoni jew korp tal-Unjoni rappreżentati fil-grupp konsultattiv, il-KtR jistenna li tal-anqas ikun mistieden biex jattendi bħala osservatur;

20. jitlob li l-istandards tax-xogħol u standards legali eżistenti dwar is-sikurezza tal-prodotti, dwar id-data, dwar il-ħarsien tal-konsumaturi, tas-saħħa u tal-ambjent, u dwar il-benessri tal-annimali fl-UE u fil-livell nazzjonali jibqgħu jinżammu mingħajr ma jitnaqqsu; għandu jkun possibbli li dawn l-istandards jiġu aġġustati skont il-liġi tal-UE fil-livell tal-Istat Membru, u l-latitudni regolatorja u finanzjarja tal-awtoritajiet lokali u reġjonali f’dan il-qasam m’għandhomx ikunu taħt pressjoni minn ftehimiet internazzjonali tal-kummerċ u tal-investiment;

It-tiftix tal-ekwità barra l-UE

21. jenfasizza li l-politika kummerċjali ma tirrigwardax biss l-interessi ekonomiċi, iżda hija wkoll għodda importanti għas-solidarjetà mal-pajjiżi li qed jiżviluppaw u ma’ dawk involuti f’sitwazzjonijiet ta’ kriżi reġjonali; ifakkar f’dan ir-rigward id-deċiżjoni konġunta bejn l-UE u l-Ġordan dwar it-tnaqqis tar-regoli tal-oriġini applikabbli għall-kummerċ bilaterali bħala eżempju tajjeb ta’ din it-tendenza;

22. il-kapitoli dwar il-kummerċ u l-iżvilupp sostenibbli fil-ftehimiet ta’ kummerċ ħieles tal-UE jilqa’ d-dokument informali tal-Kummissjoni dwar ( 9 ) , dokument li ta bidu għad-dibattitu dwar il-konformità u l-implimentazzjoni u dwar il-modi kif id-dispożizzjonijiet tas-sostenibbiltà jingħaqdu mal-kummerċ;

23. rigward il-kwistjoni dwar jekk il-ksur ta’ dispożizzjoni tal-kapitolu dwar il-kummerċ u l-iżvilupp sostenibbli għandux ikollu effetti kummerċjali jew saħansitra sanzjonijiet, il-KtR jappoġġja l-idea li l-pajjiżi li jikkompetu b’mod inġust billi jbaxxu l-istandards relatati mal-konvenzjonijiet fundamentali tax-xogħol, bħal pereżempju t-tħaddim tat-tfal, għandhom ikunu soġġetti għal sanzjonijiet possibbli; jemmen li hemm bżonn ta’ aktar studji u proġetti ta’ riċerka f’dan ir-rigward, biex ikun żgurat li l-politiki jitfasslu abbażi ta’ evidenza konklużiva;

24. jilqa’ b’sodisfazzjon l-impenn tal-Kummissjoni li ssaħħaħ is-sistema kummerċjali multilaterali li tqiegħed fiċ-ċentru lid-WTO u jinnota li, mingħajrha, il-kummerċ globali se jkun aktar soġġett għad-dinamika tal-poter bejn l-Istati milli għall-valuri; isostni li d-WTO tista’ tipprovdi l-qafas ideali li jnaqqas kemm jista’ jkun l-esternalitajiet negattivi tal-ftehimiet kummerċjali bilaterali għall-pajjiżi terzi, jagħmel multilaterali l-kooperazzjoni regolatorja mwettqa sal-lum bejn pajjiżi li għandhom l-istess prinċipji u joffri direzzjoni espliċita lejn is-sħubija lil membri oħrajn rilevanti tad-WTO;

Il-Qorti Multilaterali tal-Investiment

25. jilqa’ b’sodisfazzjon ir-rakkomandazzjoni ta’ deċiżjoni tal-Kunsill li tawtorizza l-ftuħ tan-negozjati biex tiġi stabbilita Qorti Multilaterali tal-Investiment (QMI), bħala soluzzjoni għal ħafna mill-problemi li nqalgħu bis-sistema tal-ISDS, b’mod partikolari n-nuqqas ta’ leġittimità u garanziji ta’ indipendenza, in-nuqqas ta’ prevedibbiltà u konsistenza tal-ġurisprudenza, in-nuqqas ta’ possibbiltà ta’ rimedju, l-ispejjeż kbar, in-nuqqas ta’ trasparenza fis-soluzzjoni tat-tilwim bejn l-investituri u l-istat u n-nuqqas ta’ aċċessibbiltà min-naħa tal-SMEs;

26. jinnota li, skont l-istudju tal-KtR dwar I d-dimensjoni demokratika tan-negozjati dwar il-ftehimiet kummerċjali: ir-rwol u r-responsabilitajiet taċ-ċittadini u tal-awtoritajiet lokali u reġjonali , l-aspett li l-aktar li jissemma mill-awtoritajiet lokali u reġjonali rigward il-konsegwenzi tal-ftehimiet ta’ kummerċ ħieles huwa s-soluzzjoni tal-ISDS li, mill-perspettiva tagħhom, jippermetti lill-impriżi privati jikkontestaw id-deċiżjonijiet tal-gvernijiet lokali;

27. jenfasizza l-ħtieġa ta’ bilanċ bejn il-ħarsien tad-drittijiet tal-investituri privati żgurat permezz ta’ mekkaniżmi ta’ sanzjonar u l-ħarsien tad-drittijiet tal-ħaddiema, li llum ma għandhiex dawn il-mekkaniżmi, u jistieden lill-Kummissjoni sabiex tiżgura li l-proposta dwar il-ħolqien ta’ QMI ma tipprevedix li tinżamm sistema legali parallela ma’ qorti speċjali għall-investituri barranin li tippermetti li jiġu evitati s-sistemi legali nazzjonali għall-benefiċċju biss ta’ dawn l-investituri; jeżiġi wkoll li l-QMI tħares mhux biss id-drittijiet tal-investituri iżda wkoll id-drittijiet tal-Istati li jfasslu l-liġijiet u d-drittijiet tal-partijiet terzi;

28. jittama li l-Kummissjoni tiċċara kemm jista’ jkun malajr jekk din il-qorti multilaterali tal-investiment tistax titqies bħala istituzzjoni unilaterali jew tkun relatata mal-ġurisdizzjoni ta’ stat ieħor, u b’liema mod il-komunitajiet ikkonċernati jistgħu jipparteċipaw fil-proċedimenti ġudizzjarji;

29. jistieden lill-Kummissjoni tipprovdi aktar dettalji dwar il-konsegwenzi prevedibbli fuq it-tilwim taħt it-trattati bilaterali attwali dwar l-investiment (TBI) u l-interkonnessjonijiet bejn il-Qorti Multilaterali tal-Investiment u l-ġurisdizzjonijiet nazzjonali, b’mod partikolari fir-rigward tal-kwistjoni tal-eżawriment tal-mezzi ta’ rimedju nazzjonali; fir-rigward tat-TBI fi ħdan l-UE u fl-isfond tal-każ kurrenti C-284/16 Achmea, jappoġġja l-fehma tal-Kummissjoni li l-mekkaniżmi ISDS stabbiliti fil-kunflitt tat-TBI fi ħdan l-UE (qabel l-adeżjoni) huma f’kunflitt mal-liġi tal-UE dwar il-kompetenza esklużiva tal-qrati tal-UE għal talbiet li jinvolvu l-liġi tal-UE;

30. huwa fiduċjuż li t-talba tal-Belġju tas-6 ta’ Settembru 2017 għal opinjoni tal-Qorti tal-Ġustizzja tal-Unjoni Ewropea (QtĠ) dwar il-leġittimità tas-sistema ġdida ta’ Qorti bilaterali tal-Investiment prevista mill-Ftehim bejn l-UE u l-Kanada (CETA) se tiċċara aktar id-dibattitu sħiħ dwar il-protezzjoni tal-investiment;

31. jinnota bi tħassib li ħafna mill-imsieħba kummerċjali ewlenin tal-UE, fosthom l-Istati Uniti u l-Ġappun, ma jappoġġjawx il-ħolqien tal-QMI u li l-preferenza tal-Ġappun għal sistema ISDS hija wieħed mill-punti prinċipali mhux solvuti fil-kontinwazzjoni tal-ftehim fi prinċipju ta’ ftehim ta’ kummerċ ħieles li ntlaħaq fis-6 ta’ Lulju 2016;

Il-proposta għal Regolament li jistabbilixxi qafas għall-iskrinjar tal-investimenti diretti barranin fl-UE

32. jenfasizza l-importanza tal-IDB għall-ekonomija tal-UE b’mod ġenerali, u b’mod aktar speċifiku għal uħud mir-reġjuni tagħha, meta wieħed iqis li fil-perjodu ta’ bejn l-2003 u l-2015, l-investituri mhux Ewropej wettqu aktar minn 52 000 proġett ta’ IDB fl-Ewropa, għal valur totali ta’ aktar minn EUR 2 600 biljun ( 10 )

33. jaqbel mal-valutazzjoni tal-Kummissjoni li l-ftuħ għall-IDB jibqa’ prinċipju essenzjali għall-UE u sors importanti ta’ tkabbir, li għandu jkun akkumpanjat minn politiki vigorużi u effettivi sabiex, minn naħa jiftaħ ekonomiji oħrajn u jiżgura li kulħadd ikollu jsegwi l-istess regoli, u min-naħa l-oħra, jipproteġi l-assi kritiċi Ewropej minn investiment li jkun ta’ detriment għall-interessi leġittimi tal-UE jew tal-membri tagħha;

34. jilqa’ għalhekk il-prinċipji bażiċi tal-proposta ta’ Regolament tal-Kummissjoni Ewropea peress li l-IDB jista’ attwalment jiġi ttrattat b’mod differenti mill-Istati Membri minħabba li m’hemmx regolament wieħed dwar l-iskrinjar tiegħu fil-livell Ewropew;

35. huwa mħasseb dwar id-dritt tal-Kummissjoni Ewropea li twettaq verifika għal raġunijiet ta’ sigurtà u ordni pubbliku f’każ ta’ IDB li jista’ jkollu riperkussjonijiet fuq proġetti jew programmi ta’ interess tal-Unjoni, minħabba li dan il-kriterju huwa vag ħafna, peress li jista’ jinkludi t-tipi kollha ta’ IDB, u l-lista fl-anness rilevanti mhijiex eżawrjenti. Barra minn hekk, m’hemmx definizzjoni ċara ta’ sigurtà u ordni pubbliku, u għalhekk, m’hemm l-ebda ċertezza tad-dritt rigward l-ambitu tas-setgħat ta’ intervent tal-Kummissjoni Ewropea; dan jista’ jwassal biex l-Istati Membri ma jkunux jistgħu jiddeċiedu b’mod awtonomu dwar l-IDB għal raġunijiet ta’ sigurtà u ordni pubbliku;

36. jiddispjaċih li proposta importanti bħal din tkun ippreżentata mill-Kummissjoni mingħajr valutazzjoni tal-impatt; huwa tal-fehma li l-istudju mħabbar fil-komunikazzjoni li takkumpanja l-proposta dwar il-flussi ta’ investiment fl-UE u l-valutazzjoni tal-impatt kellhom isiru qabel il-preżentazzjoni tal-proposta sabiex jiġi żgurat li d-diskussjonijiet interistituzzjonali relatati jkunu bbażati fuq data konkreta;

37. jitlob li l-proposta għal regolament tagħmilha ċara li r-restrizzjonijiet eżistenti fuq il-moviment liberu tal-kapital bejn l-UE u l-pajjiżi terzi jistgħu jinżammu, mingħajr ebda limitu, għal raġunijiet ta’ ordni pubbliku u ta’ sigurtà, jew jinżammu mingħajr ma jkun speċifikat qafas proċedurali speċifiku;

38. jemmen li l-Kummissjoni għandha tivvaluta wkoll il-politiki wara l-kundizzjonijiet li wasslu għal investimenti problematiċi, peress li f’ħafna każijiet l-IDB f’infrastrutturi jew impriżi li qabel kienu proprjetà tal-gvern huma l-konsegwenza tal-politiki ta’ awsterità u tal-liberalizzazzjoni f’setturi strateġiċi;

39. jenfasizza li l-ġustifikazzjoni ta’ restrizzjoni tal-IDB għal raġunijiet ta’ sigurtà nazzjonali u ta’ ordni pubbliku hija differenti minn restrizzjoni minħabba l-biża’ ta’ distorsjonijiet fis-suq, u jistieden lill-Kummissjoni tiżgura li l-mekkaniżmu ma jintużax bħala miżura protettiva moħbija; jinnota f’dan ir-rigward li mekkaniżmu ta’ skrinjar tal-IDB li jillimita l-investiment sempliċiment minħabba li l-IDB huwa ssussidjat ma jistax ikun raġuni suffiċjenti biex jimblokka investiment, u li dan għandu juri li l-IDB inkwistjoni jissodisfa l-għanijiet industrijali strateġiċi jew nazzjonali ta’ Stat barrani;

40. jistieden lill-Kummissjoni tiċċara aktar l-impatt f’każ li Stat Membru ma jikkonformax mal-pożizzjoni tal-Kummissjoni u sa fejn il-qafas propost jippermetti reazzjonijiet proporzjonati u f’waqthom meta wieħed iqis li l-iskrinjar tal-investiment tal-UE m’għandux idum iktar miż-żmien speċifikat għal proċeduri nazzjonali;

41. jitlob biex jitnieda djalogu dwar l-investiment ma’ msieħba kummerċjali ewlenin tal-UE. L-approssimazzjoni ta’ regoli internazzjonali dwar l-iskrinjar ta’ investimenti diretti barranin fil-fatt tillimita l-kunflitti u tiġi promossa ċ-ċertezza tal-investiment;

42. jilqa’ b’sodisfazzjon il-fatt li l-koleġislaturi qablu li tiġi emendata l-metodoloġija attwali tal-UE għall-antidumping, li se jkollha tikkunsidra l-konvenzjonijiet fundamentali tal-ILO fil-valutazzjoni tal-eżistenza ta’ distorsjonijiet sinifikanti;

43. jinnota madankollu li r-regoli l-ġodda se jkunu kompletament effettivi biss jekk l-UE taġġorna l-istrumenti tagħha għad-difiża tal-kummerċ u li l-impatt pożittiv għall-industrija huwa marbut mas-suċċess tal-pjani ta’ modernizzazzjoni tal-istrumenti għad-difiża tal-kummerċ proposti fl-2013;

44. jaqbel mal-fatt li l-Unjoni Ewropea għandha kompetenza esklussiva fir-rigward tal-investiment dirett barrani peress li jaqa’ taħt il-politika kummerċjali komuni skont l-Artikolu 207(1) tat-TFUE. Jinnota, madankollu, li l-Kummissjoni qed tipproponi dan ir-Regolament biss għal dawk l-Istati Membri li stabbilixxew mekkaniżmi tal-iskrinjar tal-investiment u li l-proposta ma tirrikjedix li l-Istati Membri jimplimentaw l-iskrinjar tal-investiment tagħhom stess. Il-proposta hija b’hekk konformi bis-sħiħ mal-prinċipju ta’ sussidjarjetà.

Brussell, it-23 ta’ Marzu 2018. Il-President tal-Kumitat Ewropew tar-Reġjuni Karl-Heinz LAMBERTZ

(1) Opinjoni tal-KtR dwar id-Dokument ta’ Riflessjoni dwar il-Ġestjoni tal-Globalizzazzjoni, relatur: Micaela Fanelli, adottata fl-10 ta’ Ottubru 2017.

(2) Jitqies b’mod partikolari li l-programm ekwivalenti tal-Istati Uniti (“Għajnuna għal Aġġustament Kummerċjali/TAA) ma jipprevedi l-ebda limitu minimu ta’ sensji li għandu jintlaħaq,

(3) EPRS.

(4) ESPON, The World in Europe, global FDI flows towards Europe (Id-dinja fl-Ewropa, il-flussi globali ta’ IDB lejn l-Ewropa).

(5) Fil-paġna 18, dokument disponibbli hawnhekk: https://eur-lex.europa.eu/legal-content/EN/TXT/?qid=1505372743628&uri=SWD:2017:293:FIN (bl-Ingliż biss, traduzzjoni mhux uffiċjali).

(6) Studju ppubblikat fil-15 ta’ Novembru 2016, disponibbli hawnhekk: https://ec.europa.eu/jrc/en/publication/eur-scientific-and-technical-research-reports/cumulative-economic-impact-future-trade-agreements-eu-agriculture .

(7) Opinjoni tal-KtR dwar Politika aktar responsabbli għall-kummerċ u l-investiment, relatur is-Sur Neale Richmond (IE/PPE), adottata fit-8 ta’ April 2016.

(8) http://trade.ec.europa.eu/doclib/docs/2017/december/tradoc_156487.pdf.

(9) Disponibbli hawnhekk.

(10) Il-proġett ta’ riċerka ESPON dwar it-tema The World in Europe, global FDI flows towards Europe (“Id-dinja fl-Ewropa, il-flussi ta’ IDB lejn l-Ewropa”).